Ego Odo, dux Burgundię, notum facio presentibus et futuris quod dominus Fromundus de Viler dedit Deo et Beatę Marię et fratribus militię Templi quicquid habebat in villa que nuncupatur Thoisei, et in finagio, in omnibus proficiis, absque ulla retentione, libere et quiete possidendum, uxore sua nomine Havix laudante; cum filiis quoque subsequenter nomina scribuntur: Huo, Fromundus, qui habent etatem hujusmodi donum laudandi. Pro ceteris vero quatuor filiis et filiabus, Petro scilicet, Guienet, Elisabeth, Adethe, qui adhuc non habent etatem hanc rem laudandi, pater et mater omnino laudaverunt. Testes adfuerunt frater Ranerus de Socei; Charbunel, armiger ejus; Petrus Gariteaus; Matheus li Armez; Johannes Thisars. Et ut hoc donum ratum et inconcussum in perpetuum teneatur, ego Odo, dux Burgundię, sigillo meo confirmavi, garantire promittens apud omnes contraire volentes. Actum ab incarnatione Domini anno M°CC°II°.